Teaterplassen på Tyholmen i Arendal er oppkalt etter «Comediehuset», Arendal Dramatiske Selskabs teater i byen  Foto: KEN 
**Arendal Dramatiske Selskab** (**ADS**) er et amatørteater i Arendal, stiftet i 1796 som «Det Forenede Dramatiske Selskab», byens eldste kjente forening.

Skipsfarten på 1700-tallet i Arendal førte til en oppblomstring av byens kultur- og sosiale liv, og dette førte til at ADS ble stiftet for og av borgerskapet i november 1796, 73 år etter at byen fikk kjøpstadsrettigheter. Bak etableringen sto initiativtakerne dr. Alexander Christian Møller, Ole Falch Ebbel, David S. Weideman og huslærer Schavenius. ADS fikk etter kort tid 250 medlemmer, enda det på den tiden kun var 350 husstander i byen. Man måtte være «dannet og fortrinnsvis intellektuell» for å bli medlem. Foreningen ble raskt et flaggskip for borgerskapets kultur i byen.

I 1810 gikk foreningen til innkjøp av et hus på Tyholmen, finansiert av private midler. Huset var opprinnelig en sjøbod som var blitt ombygget til bolig, så til et gjestgiveri som fikk et spesielt dårlig rykte. Året etter kjøpet sto «Comediehuset» klart. Under andre verdenskrig ble huset rekvirert av tyskerne, og forfalt kraftig. Det var i bruk frem til 1952/53, da ble det revet etter krav fra politikerne, etter massive protester. Etter dette ble flere alternative scener brukt, byens kino, turnhall osv. Etter at Arendal rådhus og kulturhus ble oppført i 2004, har foreningen holdt mange av sine fremvisninger der. Blant annet har *Spelemann på taket* og *Peter Pan* blitt spilt på den største scenen (Store Torungen), og *Tante Pose*, *De elendige* og *En midtsommernattsdrøm* på den minste scenen (Lille Torungen). Aust-Agder museum og arkiv har tatt vare på arkivet etter ADS, samt en rekke kulisser som ble brukt. To av disse kulissene kan sees i rådhuset.

Stedet hvor «Comediehuset» sto har fått navnet Teaterplassen, etter teateret.

Skuespillere
------------

Prominente arendalsborgerne som var skuespillere i starten var blant andre:

* Ole Henrik Foss (1782–1836), tipp-tipp-oldefar til Wenche Foss og far til Frithjof Foss
* Kitty Kallevig (1783–1869), hustru til Morten Michael Kallevig
* Mathilde Sophie Kallevig (1805–1829), Kitty og Morten Michael Kallevigs datter
* Morten Smith Dedekam (1793–1861), skipshandler og senere byens ordfører
* Hanne Maria Dorothea Aalholm (1809–1876), hustru til Thor Thommesen

Arkivet
-------

Arkivet etter Arendal Dramatiske Selskab befinner seg på Kuben i Arendal. Arkivet omfatter om lag 10 hyllemeter fra starten i 1796 og fremover. Arkivet omfatter bl.a. styreprotokoller, utklippsbok, garderobe- og inventarlister, korrespondanse, rollelister, lover, medlemslister, regnskap, skuespill og oppsetninger.

Se også
-------

* Det Dramatiske Selskab

Referanser
----------

1. ↑  Hunde og piber maa ikke medtages på *Avtrykk*, 3. juni 2015

Kilder
------

* *Arendal byleksikon* s.130
* *Agderposten* 2. desember 2011 s.20-21
* Didi Grimsgaard: *200 dramatiske år – Arendal Dramatiske Selskab, 1796-1996*, ISBN 8299412900

Eksterne lenker
---------------

* (no) Arkiv etter Arendal Dramatiske Selskab på Arkivportalen
* Arendal kommune – Månedens kulturminne
* *200 dramatiske år – Arendal Dramatiske Selskab, 1796-1996* hos Digitalarkivet